Document ID: 32008L0058

DIREKTIVA KOMISIJE 2008/58/ES
z dne 21. avgusta 2008
o trideseti spremembi Direktive Sveta 67/548/EGS o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi za namen njene prilagoditve tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi (1) in zlasti člena 28 Direktive,
ob upoštevanju naslednjega:
(1)
Priloga I k Direktivi 67/548/EGS vsebuje seznam nevarnih snovi, skupaj s podatki o razvrščanju in označevanju vsake nevarne snovi. Ta seznam je treba posodobiti, da bo vključeval nove prijavljene in dodatne obstoječe snovi ter že obstoječe vpise prilagoditi tehničnemu napredku. Nadalje je treba iz navedene priloge črtati vpise nekaterih snovi. Razvrščanje in označevanje snovi, ki vsebujejo benzen, je treba spremeniti, da bo razvidno, da je benzen razvrščen kot mutagena snov, nekatere vpise pa je treba razdeliti, ker novo dodana ali revidirana fizikalno-kemijska razvrstitev ne velja več za vse snovi pod temi vpisi.
(2)
V primeru novih znanstvenih spoznanj je treba ponovno pregledati razvrstitev in označitev snovi iz te direktive. S tem v zvezi je treba, glede na nedavne predhodne, delne in strokovno še nepregledane informacije, ki jih je poslala industrija, posvetiti posebno pozornost nadaljnjim rezultatom epidemioloških študij o boratih, ki jih zadeva ta direktiva, vključno s študijo, ki še poteka na Kitajskem, in rezultatom razprave v IARC glede razvrstitve nikljevih spojin ali katero koli pomembno novo znanstveno ugotovitvijo ali razlago podatkov, uporabljenih pri pripravi sedanjih predlogov za nikljeve spojine, ki jih zadeva ta direktiva.
(3)
Nekatere opombe v predgovoru k Prilogi I je treba spremeniti ali dodati, da bi se razjasnile obveznosti proizvajalcev, distributerjev in uvoznikov nekaterih snovi, da bo razvidno, da je benzen, poleg razvrstitev za druge učinke, razvrščen kot mutagen ter da razvrščanje in označevanje iz Priloge I v zvezi s fizikalno-kemijskimi lastnostmi ni potrebno, če preskusi pokažejo, da ima specifična oblika snovi, ki je dana v promet, druge fizikalno-kemijske lastnosti. Opombo 6 predgovora k Prilogi I je treba črtati, ker določbe iz te opombe prenehajo veljati z datumom, ko začne veljati Direktiva Komisije 2001/60/ES (2). Zato je treba sklicevanje na opombo 6 črtati iz nekaterih vpisov Priloge. Predgovoru k Prilogi I je treba dodati novo opombo 7, da bo razvidno, da morajo biti zlitine, ki vsebujejo nikelj, razvrščene kot snovi, ki povzročajo preobčutljivost, na podlagi njihove stopnje sproščanja in ne na podlagi koncentracije niklja.
(4)
Ukrepi, predvideni s to direktivo, so v skladu z mnenjem Odbora za prilagajanje tehničnemu napredku direktiv o odpravi tehničnih ovir pri trgovanju z nevarnimi snovmi in pripravki -
SPREJELA NASLEDNJO DIREKTIVO:
Člen 1
Priloga I k Direktivi 67/548/EGS se spremeni:
1.
predgovor se spremeni:
(a)
opomba H se nadomesti z besedilom iz Priloge 1A;
(b)
opomba J se nadomesti z besedilom iz Priloge 1B;
(c)
opomba P se nadomesti z besedilom iz Priloge 1C;
(d)
besedilo iz Priloge 1D se doda kot opomba T;
(e)
opomba 6 se črta;
(f)
besedilo iz Priloge 1E se doda kot opomba 7;
2.
vpisi, ki ustrezajo vpisom iz Priloge 1F, se nadomestijo z vpisi iz navedene priloge;
3.
vpisi iz Priloge 1G k tej direktivi se vnesejo v skladu z zaporedjem vpisov iz Priloge I k Direktivi 67/548/EGS;
4.
vpisi iz Priloge 1H k tej direktive se črtajo.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 1. junija 2009. Komisiji takoj sporočijo besedilo navedenih predpisov in korelacijsko tabelo med navedenimi predpisi in to direktivo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice Komisiji sporočijo besedilo temeljnih predpisov nacionalnega prava, ki jih sprejmejo na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 21. avgusta 2008

Labels: 3
1
15
20